《赠陈生》
宋代·胡寅

茅容杀一鸡，留半置庋板。
奉亲须肉味，对客但蔬饭。
仲由身负米，岂雇人嗤莞。
参乎三釜乐，不羡千金产。
古今履诚信，薄俗行苟简。
竞敲声利关，汲汲组绶绾。
指兹为显荣，于义遑复拣。
贤如郭林宗，尚负牲牢赧。
孝衰百行失，岂特厚宾馔。
为人在我尔，谁以力自限。
今君修古道，田土亦未昄。
带经已能克，扶耒意无撊。
似闻民一稔，銍艾工日僝。
茂筠为载具，泛壑出{左山右蹇}{左山右产}。
旭家鱼菽美，愉婉已在眼。
君非沮溺流，文字富编撰。
中扃务恬息，外慕正除划。
晚交慰荒芜，切磋兼瑟僩。
何时还过我，望望车有栈。
梅花开正繁，飞雪待浮盏。

作者简介：胡寅（公元1098年～公元1156年），字明仲，学者称致堂先生，宋建州崇安（今福建武夷山市）人，后迁居衡阳。胡安国弟胡淳子，奉母命抚为己子，居长。秦桧当国，乞致仕，归衡州。因讥讪朝政，桧将其安置新州。桧死，复官。与弟胡宏一起倡导理学，继起文定，一代宗师，对湖湘学派的发展，起了巨大作用。著作还有《论语详说》、《读史管见》、《斐然集》等。